作者：李南金
词牌/韵律：贺新郎

paragraphs: 流落今如许。
我亦三生杜牧，为秋娘著句。
先自多愁多感慨，更值江南春暮。
君看取、落花飞絮。
也有吹来穿绣幌，有因风、飘坠随尘土。
人世事，总无据。
佳人命薄君休诉。
若说与、英雄心事，一生更苦。
且尽樽前今日意，休记绿窗眉妩。
但春到、儿家庭户。
幽恨一帘烟月晓，恐明年、雁亦无寻处。
浑欲倩，莺留住。